Son Of A Shotgun

**Son Of A Shotgun**, ofte forkortet til **SOAS**, er et norsk metalband grunnlagt i 2014 av Ivan «Meathook» Gujic, kjent fra Blood Red Throne. Bandet var opprinnelig et enmannsprosjekt, men ble i 2019 et fullt band. Musikkstilen er karakterisert som southern metal, death metal og grindcore.

## Historie

### Enmannsprosjektet (2014–2018)
Gujic (f. 1985) har kroatisk opprinnelse. Faren døde i borgerkrigen på Balkan, og i 1995 flyktet moren til Risør med Ivan og hans lillebror. I 2004 flyttet han til Kristiansand, og spilte der i band som Neongod og Brutal Massacre før han ble med i Blood Red Throne og i 2014 grunnla Son Of A Shotgun.

Det første albumet, *Mexican Standoff* (2017), ble skrevet i sin helhet av Gujic og spilt inn med gjestemusikerne Jan Axel «Hellhammer» Blomberg (Mayhem/Arcturus), Olivier Pinard (Cryptopsy/Cattle Decapitation), Kjell Åge «Damage» Karlsen (Chrome Division/Breed/World of Damage) og Maurice Adams (Breed/Motorfinger). Gujic spilte ellers selv alle instrumentene på albumet, inkludert trommer på fem av låtene.

Etter at albumet ble utgitt, dro Gujic på turné i Norge og utlandet med SOAS som enmannsband, blant annet spilte han support for Cannibal Corpse. 

### Fullt band (2019–)
Fra 2019 ble prosjektet utvidet til fullt band, med Kristoffer Lunden (trommer, livemusiker for Blood Red Throne), Stian Gundersen (bass, som Gujic fast medlem i Blood Red Throne), Henrik Nuland (vokal) og Lennart von Essen (gitar). von Essen forlot bandet i 2021, og ble i en kort periode erstattet av Roger Alexander Gregersen. Gregersen steppet også inn som live musiker på bass under Gundersens sykdomsfravær i 2023. 

I 2021 signerte bandet på det danske plateselskapet Emanzipation Productions. De ga deretter ut plata *Be For Oss Alle* (2021) i svært begrenset opplag, med vinyl i tre ulike farger—gul, oransje og svart—med 100 av hver utgave.

Fra 2024 medvirker Espen Lislevand Pavljuk med sampling under bandets konserter.

Foruten supportturneen med Cannibal Corpse har Son Of A Shotgun spilt på den nederlandske festivalen Metalyard. De sto også på plakaten til den koronaavlyste Fjellfest 2020 (metalfestival i Hauge i Dalane) sammen med band som Kampfar og Aeternus. De har spilt på flere scener i Oslo, Arendal rockklubb, Sandnes rockeklubb og Håndverkeren i Kristiansand.

## Uttrykk og visuell profil
Bandet utmerker seg med like antrekk på promobilder, musikkvideoer og konserter, ofte også med ansiktene malt hvite med brede svarte skråstriper. Siden 2023 har antrekket bestått av svarte singlets eller skuddsikre vester, grønne kamuflasjefargede cargobukser og svarte snøreboots. På promobilder er ansiktene gjerne dekket av en svart digital skravering.*– Ved å spille inn en video hvor vi har en type utseende som er merkbar, får lytterne våre noe mer enn ved å kun høre på musikken vår. Det er litt av hensikten med ansiktsmalingen og hvordan vi ser ut i dag.*

## Medlemmer
Medlemsoversikten er basert på bandets egne presentasjoner og intervjuer.

### Enmannsprosjektet
* Ivan «Meathook» Gujic – gitar live, alle instrumenter i studio (2015–2018)

### Utvidelse til fullt band
* Ivan «Meathook» Gujic – gitar (2019–)
*Kristoffer Lunden – trommer (live fra 2018, fast fra 2019–)
*Stian Gundersen – bass (live fra 2018, fast fra 2019–)
*Henrik Nuland – vokal (2019–)
*Espen Lislevand Pavljuk – sampling (2024–)

### Tidligere medlemmer
* Lennart von Essen – gitar (live 2018–2019, fast 2020–2021)
* Roger Alexander Gregersen – gitar (2021), bass (live 2023 – vikar for Gundersen)

### Gjesteartister, studio

* Jan Axel «Hellhammer» Blomberg – trommer på fem låter på *Mexican Standoff* (2017)
* Olivier Pinard – *Mexican Standoff* (2017)
* Kjell Åge «Damage» Karlsen – *Mexican Standoff* (2017)
* Maurice Adams – *Mexican Standoff* (2017)
* Marius Eriksen – gitar, *Be For Oss Alle* (2021)

## Diskografi

### Album

* *Mexican Standoff* (Norsk Stål Records/Indiegoboom, 2017)
* *Be For Oss Alle* (Emanzipation Productions, 2021)

### Splitt-album

* *Red Dead / Undead Vision / Son Of A Shotgun* splitt-album (Great Dane Records, 2018)

## Referanser


## Eksterne lenker

* Intervju med Gujic på YouTube-kanalen ''Hel prekær metall''
* Intervju med Gujic på podcasten ''Lazz Uncut''
* 
*